VENDIM
Nr. 66, datë 1.12.2021

PËR DISA NDRYSHIME NË RREGULLOREN “PËR EKSPORT-IMPORTET E KARTËMONEDHAVE DHE TË MONEDHAVE METALIKE SHQIPTARE”, TË NDRYSHUAR

Në bazë dhe për zbatim të nenit 34 dhe të nenit 43, shkronja “c”, të ligjit nr. 8269, datë 23.12.1997, “Për Bankën e Shqipërisë”, të ndryshuar; si dhe me propozimin e Departamentit të Emisionit, Këshilli Mbikëqyrës i Bankës së Shqipërisë

VENDOSI:
 
1. Në rregulloren “Për eksport-importet e kartëmonedhave e të monedhave metalike shqiptare”, miratuar me vendimin e Këshillit Mbikëqyrës të Bankës së Shqipërisë nr. 39, datë 25.5.2011, të ndryshuar, të bëhen ndryshimet e mëposhtme:
a) Në nenin 3, shkronja “g”, shprehja “çdo person juridik” zëvendësohet me shprehjen “individi, personat fizikë tregtarë dhe personat juridikë”;
b) Neni 5, ndryshon përmbajtje si vijon:
“Import-eksporti
1. Çdo person, ka të drejtë të eksportojë ose të importojë në cash monedha shqiptare me ose pa kurs ligjor nga/në territorin e Republikës së Shqipërisë.
2. Në çdo rast, personat zbatojnë detyrimet për deklarimet pranë autoriteteve doganore në kufi, sipas përcaktimeve në legjislacionin për parandalimin e pastrimit të parave dhe financimit të terrorizimit.”;
c) Neni 6 ndryshon përmbajtje si vijon:
“Eksporti nga Banka e Shqipërisë për përshtatjen e makinave të përpunimit të monedhës
 1. Banka e Shqipërisë, për përshtatjen e makinave të veta të përpunimit të monedhës, kryen eksport të monedhave shqiptare. 
2. Eksporti, sipas pikës 1 të këtij neni, bëhet me urdhër me shkrim të administratorit përkatës. 
[bookmark: _GoBack]3. Urdhri, sipas pikës 2 të këtij neni, bazohet në relacionin e përgatitur nga Departamenti i Emisionit në Bankën e Shqipërisë. Në çdo rast, urdhri përmban, gjithashtu, edhe sasinë e monedhave që do të eksportohet.”;
d) Neni 7, shfuqizohet.
2. Ngarkohet Departamenti i Kërkimeve për publikimin e këtij vendimi në Buletinin Zyrtar të Bankës së Shqipërisë.
3. Ngarkohet Kabineti i Guvernatorit për publikimin e këtij vendimi në Fletoren Zyrtare të Republikës së Shqipërisë.
4. Ngarkohet Departamenti i Emisionit për zbatimin e këtij vendimi.
Ky vendim hyn në fuqi 15 ditë pas botimit në Fletoren Zyrtare.

